Pasiūlymas EUROPOS PARLAMENTO IR TARYBOS DIREKTYVA iš dalies keičianti Direktyvą 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams (aštuonioliktoji atskira direktyva, kaip apibrėžta Direktyvos 89/391/EEB 16 straipsnio 1 dalyje) /* KOM/2012/015 galutinis - 2012/0003 (COD) */





AIŠKINAMASIS MEMORANDUMAS 1. PASIŪLYMO APLINKYBĖS 1.1. Pasiūlymo pagrindas ir tikslai Šio pasiūlymo tikslas – atidėti 2004 m. balandžio 29 d. Europos Parlamento ir Tarybos direktyvos 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams[1] (18-a atskiroji direktyva pagal Direktyvos 89/391/EEB 16 straipsnio 1 dalį), perkėlimo į nacionalinę teisę terminą iki 2014 m. balandžio 30 d. 2006 m. medicinos srities specialistai išreiškė Komisijai savo susirūpinimą dėl minėtos direktyvos įgyvendinimo. Šia direktyva nustatytomis poveikio ribinėmis vertėmis būtų neproporcingai apribojamas medicininio magnetinio rezonanso tomografijos (MRT) technikos, šiuo metu laikomos būtina daugybės ligų diagnozavimo ir gydymo priemone, naudojimas ir vystymas. Kitų pramonės sektorių atstovai taip pat išreiškė susirūpinimą dėl direktyvos poveikio jų veiklai. Komisija sureagavo į šiuos signalus ir ėmėsi tam tikrų priemonių. Tam, kad Komisija galėtų atlikti nuodugnų poveikio vertinimą ir pasiūlyti pakeitimus, 2008 m. balandžio 23 d. Europos Parlamento ir Tarybos direktyvos 2008/46/EB[2], iš dalies keičiančios Direktyvą 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams, perkėlimo į nacionalinę teisę terminas buvo perkeltas iš 2008 m. balandžio 30 d. į 2012 m. balandžio 30 d. Komisija nuodugniai išnagrinėjo padėtį, analizuodama naujausius mokslinius tyrimus (įskaitant vieną, pradėtą Komisijos) dėl direktyvoje nustatytų poveikio ribinių verčių galimos neigiamos įtakos vizualizavimo technologijų naudojant magnetinį rezonansą taikymui medicinoje. Po daugelio konsultacijų su suinteresuotosiomis šalimis ir atsižvelgdama į naujausias mokslines rekomendacijas[3] Komisija 2011 m. birželio 14 d. priėmė naujos direktyvos, kuria būtų keičiama ir pakeista Direktyva 2004/40/EB, pasiūlymą COM (2011) 348, siekdama užtikrinti aukštą darbuotojų sveikatos apsaugos ir saugos lygį ir kartu sudaryti galimybes toliau naudoti elektromagnetinius laukus medicinoje ir kitose ūkio šakose ir plėsti šią veiklą. Priėmimas buvo atidėtas daugiausia dėl to, kad naujos tarptautinės rekomendacijos dėl elektromagnetinių laukų poveikio darbuotojams ir visuomenei buvo paskelbtos tik 2010 m. gruodžio mėn., o ne 2009 m. , kaip buvo tikėtasi. Be to, pasiūlymu COM(2011) 348 siekiama atnaujinti ir patobulinti daugelį kitų Direktyvos 2004/40/EB nuostatų; juo taip pat siekiama patvirtinti naujas nuostatas, kad darbdaviams, ypač mažosioms įmonėms, būtų lengviau įdiegti numatytas priemones. Komisijai priėmus pasiūlymą, Europos Parlamentas ir Taryba nedelsdami pradėjo darbus, siekdami Direktyvą 2004/40/EB iš dalies pakeisti iki 2012 m. balandžio 30 d. Tačiau, kadangi · objektas yra techniškai sudėtingas ir tam reikia ilgų diskusijų su nacionaliniais ekspertais, · nuomonės dėl pagrindinių pasiūlymo nuostatų labai skiriasi, nėra tikėtina, kad Europos Parlamentas ir Taryba priimtų teisės aktą iki 2012 m. balandžio 30 d. Šiomis aplinkybėmis reikalinga nauja direktyva, kuria antrą kartą būtų atidėtas Direktyvos 2004/40/EB perkėlimas į nacionalinę teisę. Mes turime išvengti teisiškai labai neapibrėžtos situacijos po 2012 m. balandžio 30 d., kai visos valstybės narės turėtų būti perkėlusios galiojančią Direktyvą 2004/40/EB į nacionalinę teisę, jeigu nebūtų imtasi tolesnių veiksmų. Šis teisinis neapibrėžtumas turėtų dvejopas pasekmes: – Komisija iš esmės turėtų pradėti pažeidimų procedūras dėl negauto pranešimo apie perkėlimo į nacionalinę teisę priemones prieš valstybes nares, kurios dar neperkėlė direktyvos į nacionalinę teisę; – Direktyva 2004/40/EB pradėtų tiesiogiai vertikaliai veikti nacionalinę teisinę tvarką visose valstybėse narėse, o piliečiai galėtų paduoti jų šalių vyriausybes į teismą už direktyvos neįgyvendinimą. Mes manome, kad tikslinga atidėti perkėlimo datą dvejiems metams siekiant suteikti pakankamai laiko Europos Parlamentui ir Tarybai diskutuoti ir pasiekti kompromisą dėl Komisijos pasiūlymo COM(2011) 348, kuriuo pateikta nauja direktyva, kuri pakeistų ir patobulintų Direktyvos 2004/40/EB nuostatas ir panaikintų bei pakeistų ankstesnę direktyvą. 1.2. Direktyva 2004/40/EB Direktyva 2004/40/EB yra aštuonioliktoji atskira direktyva pagal 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo 16 straipsnio 1 dalį. Direktyvoje aptariamas žinomas trumpalaikis nepageidaujamas elektromagnetinių laukų poveikis darbuotojų, kurie jį patyrė darbo metu, sveikatai. Direktyvos nuostatos – tai būtiniausi reikalavimai; kiekviena valstybė narė gali priimti dar griežčiau ribojančias nuostatas. Direktyva nustatytos elektrinių, magnetinių ir elektromagnetinių kintančių laike laukų, kurių dažniai gali būti nuo nulio iki 300 GHz, poveikio ribinės vertės[4]. Jokie darbuotojai negali dirbti aplinkoje, kur viršijamos šios ribinės vertės, nustatytos atsižvelgiant į poveikį sveikatai ir biologinius motyvus. Direktyvoje taip pat nustatomos tiek statinių, tiek laike kintančių laukų veikimo vertės. Šios vertės yra tiesiogiai matuojamos ir pagal jas darbdaviai turi imtis vienos ar kelių direktyvoje nurodytų priemonių. Laikantis veikimo verčių užtikrinama, kad laikomasi atitinkamų poveikio ribinių verčių. Direktyvoje nurodytos ribinės vertės nustatytos 1998 m. remiantis ICNIRP – organizacijos, pasaulyje pripažintos autoritetingiausia vertinant šio tipo spinduliuotės poveikį sveikatai, rekomendacijomis. ICNIRP glaudžiai bendradarbiauja su kitomis tarptautinėmis organizacijomis, kaip antai PSO, Tarptautine darbo organizacija (TDO), Tarptautine radiacinės saugos asociacija (IRPA), Tarptautine standartizacijos organizacija (ISO), Europos elektrotechnikos standartizacijos komitetu (CENELEC), Tarptautine elektrotechnikos komisija (CEI), Tarptautine apšvietimo komisija (CIE) ir Elektros ir elektronikos inžinierių institutu (IEEE). Direktyva grindžiama prevencijos principais, bendriau nustatytais pagrindų Direktyvoje 89/391/EEB: – visi darbuotojai, kuriuos veikia tokie pat rizikos veiksniai, nepaisant jų veiklos srities, turi teisę į tokio pat lygio apsaugą; – darbdavys privalo nustatyti ir įvertinti riziką; – nustačius riziką ji turi būti pašalinama arba, jeigu tai neįmanoma, maksimaliai sumažinama; – susijusiems darbuotojams teikiama speciali informacija, jie mokomi ir konsultuojami; – užtikrinama tinkama medicininė priežiūra. Direktyva taikoma be išimties visų sričių veiklai ir, jei nebus imtasi papildomų veiksmų, turi būti perkelta į nacionalinę teisę ne vėliau kaip 2012 m. balandžio 30 d. Prieš priimant direktyvą konkretus magnetinio rezonanso vizualizavimo medicinoje atvejis išsamiai aptartas tiek Taryboje, tiek Europos Parlamente. Nacionaliniai ekspertai iš įvairių institucijų, kaip antai Nacionalinės radiacinės saugos valdybos (NRPB, Jungtinė Karalystė), Nacionalinio mokslinių tyrimų ir saugos instituto (INRS, Prancūzija), Suomijos darbuotojų sveikatos instituto (FIOH, Suomija), Bundesamt für Strahlenschutz (BfS, Vokietija), deryboms Taryboje teikė techninę pagalbą. Tarybai pirmininkaujanti šalis ne kartą prašė Tarptautinės apsaugos nuo nejonizuojančiosios spinduliuotės komisijos pateikti savo nuomonę. Nesant jokio nepageidaujamo poveikio įrodymų Europos Parlamentas ir Taryba priėmė direktyvą su tam tikrais Komisijos pasiūlytų pradinių verčių pakeitimais. Visų pirma jie nenustatė statinių magnetinių laukų, kurie yra pagrindinė MRI dalis, poveikio ribinių verčių, kadangi šios vertės buvo pakeistos Tarptautinės apsaugos nuo nejonizuojančiosios spinduliuotės komisijoje atsižvelgiant į naujausius mokslinius duomenis, paskelbtus direktyvos priėmimo metu. 1.3. Naujos direktyvos pasiūlymas COM (2011) 348 Pirmiau minėtu pasiūlymu siekiama atnaujinti ir patobulinti Direktyvos 2004/40/EB nuostatas ją panaikinant ir pakeičiant. Išlaikomi keletas svarbių Direktyvos 2004/40/EB principų ir nuostatų. Svarbiausi pakeitimai, numatyti šiame pasiūlyme atsižvelgus į naujausius mokslinius duomenis šioje srityje, yra tokie: – aiškesnės sąvokų apibrėžtys (visų pirma, nepageidaujamo poveikio sveikatai sąvokos apibrėžtis), (Direktyvos 2004/40/EB 2 straipsnis), – atnaujinta ribinių ir atskaitos verčių, kurios skiriasi nuo dabartinių ribinių ir veikimo verčių esant 0–100 kHz dažniams, sistema (dėl to bus keičiami Direktyvos 2004/40/EB 2 ir 3 straipsniai bei jos priedas), – rodikliai matavimui ir apskaičiavimui palengvinti (3 straipsnio 3 dalis) ir gairės, skirtos atsižvelgti į matavimo nuokrypius. Produktams taikomais saugos teisės aktais (direktyvomis 1999/5/EB ir 2006/95/EB) užtikrinama, kad visuomenei, įskaitant darbuotojus, nebūtų daromas didesnis poveikis, nei numatytas Rekomendacijoje 1999/519/EEB, su sąlyga, kad gaminiai naudojami pagal paskirtį. Kadangi visuomenei nustatyti poveikio lygiai yra žemesni nei nustatytieji darbuotojams ir dėl jų numatyta apsauga nuo ilgalaikio poveikio, laikantis šių direktyvų užtikrinama pakankama apsauga minėtomis aplinkybėmis, – tam tikros paprastesnio ir veiksmingesnio rizikos vertinimo gairės (4 straipsnis), skirtos palengvinti darbo vertinimą ir apriboti MVĮ tenkančią naštą, – ribotas, tačiau tinkamas lankstumas siūlant kontroliuojamą ribotų pramonei taikomų nukrypti leidžiančių nuostatų sistemą dėl veiksmų ir ribinių verčių. Pasiūlyme įrašytos dvi specialios nukrypti leidžiančios nuostatos dėl magnetinio rezonanso taikymo ir dėl ginkluotųjų pajėgų. Trečia nukrypti leidžianti nuostata skirta atsitiktinėms situacijoms, kai atliekama griežta kontrolė ir leidimą suteikia valstybės narės po atlikto įvertinimo. Apie visus suteiktus leidimus valstybės narės privalo pranešti Komisijai. Šios trys nukrypti leidžiančios nuostatos, kurios yra intensyvių konsultacijų su visomis suinteresuotosiomis šalimis rezultatas ir jų taikymo sritis gerai apibrėžta, užtikrina aukštą sveikatos apsaugos ir saugos lygį kartu išvengiant bereikalingų medicininės ir pramoninės veiklos trikdžių; – medicininės priežiūros pagrindimas (8 straipsnis), – ypatingas dėmesys konkretiems medicinos srities ir susijusios veiklos naudojant magnetinį rezonansą atvejams – papildomos neprivalomos nuostatos, pvz., neprivalomas praktinis vadovas. 2. KONSULTACIJOS SU SUINTERESUOTOSIOMIS ŠALIMIS IR POVEIKIO VERTINIMAS 2.1. Konsultacijos su suinteresuotosiomis šalimis Konsultacijos su Darbuotojų saugos ir sveikatos patariamuoju komitetu Socialinių partnerių atstovai ir 27 valstybių narių vyriausybių atstovai patariamojo darbuotojų saugos ir sveikatos komiteto 2011 m. gruodžio 1 d. posėdyje pritarė Direktyvos 2004/40/EB perkėlimo į nacionalinę teisę datos nukėlimui siekiant išvengti teisinio neapibrėžtumo po 2012 m. balandžio 30 d. ir suteikti pakankamai laiko Europos Parlamentui ir Tarybai pasiekti kompromisą dėl Komisijos pasiūlymo COM (2011) 348. Konsultacijos su ES socialiniais partneriais Atsižvelgiant į pasiūlymo, kuriuo keičiama tik direktyvos perkėlimo į nacionalinę teisę data, o ne esminės nuostatos, pobūdį, pasikonsultavus su Komisijos teisės tarnyba ir Generaliniu sekretoriatu, nuspręsta, kad šiuo atveju konsultuotis su socialiniais partneriais Europos mastu pagal Sutarties dėl Europos Sąjungos veikimo 154 straipsnį formaliai nebūtina. Nepaisant to, ES visų pramonės šakų socialiniai partneriai buvo informuoti apie pasiūlymą Komisijos nario Andor laišku ir paraginti teikti pastabas. 2.2. Šio pasiūlymo perdavimas nacionaliniams parlamentams Europos Parlamentui ir Tarybai pateikti teisės aktų projektai, įskaitant Komisijos pasiūlymus, turi būti persiųsti nacionaliniams parlamentams pagal Protokolą (Nr.1) dėl nacionalinių parlamentų Europos Sąjungoje, pridėtą prie Sutarčių. Pagal protokolo 4 straipsnį nuo teisės akto projekto pateikimo visomis oficialiomis Sąjungos kalbomis nacionaliniams parlamentams iki jo įtraukimo į preliminarią Tarybos posėdžių darbotvarkę jam priimti arba pozicijai priimti pagal teisėkūros procedūrą turi praeiti aštuonios savaitės. Vis dėlto išimtys įmanomos skubos atvejais, kurių motyvai nurodomi Tarybos akte arba pozicijoje, pagal 4 straipsnį. Šio pasiūlymo priėmimas Europos Parlamento ir Tarybos turi būti laikomas ypatingos skubos atveju dėl pirmiau minėtų priežasčių, kurias galima apibendrinti taip: Komisijos pasiūlymu COM(2011) 348, kuris šiuo metu svarstomas Europos Parlamente ir Taryboje, siekiama atnaujinti ir patobulinti Direktyvos 2004/40/EB nuostatas ją panaikinant ir pakeičiant iki 2012 m. balandžio 30 d. Todėl dauguma valstybių narių neperkėlė Direktyvos 2004/40/EB į nacionalinę teisę, laukdamos naujos minėtu pasiūlymu grindžiamos direktyvos priėmimo. Nepaisant to, atsižvelgiant į dalyko sudėtingumą ir labai besiskiriančias nuomones Taryboje, atrodo, nėra galimybės, kad Europos Parlamentas ir Taryba baigtų teisės akto priėmimą iki 2012 m. balandžio 30 d. Todėl šis pasiūlymas, kurio vienintelis tikslas yra Direktyvos 2004/40/EB perkėlimo į nacionalinę teisę termino atidėjimas dvejiems metams, turi būti priimtas skubos tvarka per likusį labai trumpą laikotarpį. Jei pasiūlymas nebūtų priimtas iki 2012 m. balandžio 30 d., gali būti neigiamų teisinių pasekmių visų valstybių narių, kurios dar neperkėlė direktyvos į nacionalinę teisę, teisinei tvarkai (žr. 1.1 skirsnį). 2.3. Poveikio vertinimas Atsižvelgiant į pasiūlymo skubą ir jo ribotą poveikį prie pasiūlymo nėra pridedamas atskiras poveikio vertinimas. Jei šiuo etapu nebūtų imtasi priemonių, daugumą valstybių narių, kurios dar neperkėlė Direktyvos 2004/40/EB į nacionalinę teisę, būtų įpareigotos tai padaryti per labai trumpą laiką, t. y. iki galiojančio termino – 2012 m. balandžio 30 d., o tai gali turėti rimtų pasekmių sveikatos priežiūros paslaugų, kurias teikiant naudojama MRI, tęstinumui. Neigiamai gali būti paveiktos ir kai kurios pramonės šakos. Visose valstybėse narėse, kurios nebus perkėlusios direktyvos iki tos datos, susidarytų labai neapibrėžta teisinė padėtis. Pagal Teisingumo Teismo nustatytą tiesioginio vertikalaus ES direktyvų veikimo principą jų piliečiai galėtų imtis veiksmų prieš valstybes nares nacionaliniuose teismuose dėl direktyvos neįgyvendinimo. Be to, Komisija iš esmės turėtų pradėti pažeidimų procedūras prieš tas valstybes nares dėl negauto pranešimo apie perkėlimo į nacionalinę teisę priemones. Atidėjus direktyvos perkėlimo į nacionalinę teisę terminą būtų galima nepagrįstai netrikdyti MRI naudojimo ar kitos pramoninės veiklos. Taip pat būtų suteikta pakankamai laiko direktyvai, ypač jose nustatytoms poveikio ribinėms vertėms, atnaujinti ir patobulinti priimant naują direktyvą, grindžiamą Komisijos pasiūlymu COM(2011) 348. Atsižvelgiant į naujus mokslinius duomenis tai užtikrintų aukštą darbuotojų apsaugos lygį ir ūkinės veiklos tęstinumą. Siūloma pakeisti tik valstybių narių pareiga perkelti direktyvą į nacionalinę teisę iki 2012 m. balandžio 30 d. pratęsiant terminą iki 2014 m. balandžio 30 d. Tai nekeičia svarstomos direktyvos esmės ir todėl verslui neatsirastų jokių papildomų įpareigojimų. 3. TEISINIAI PASIŪLYMO ASPEKTAI 3.1. Siūlomų priemonių santrauka Pasiūlymu keičiama Direktyvos 2004/40/EB 13 straipsnio 1 dalis, atidedant perkėlimo į nacionalinę teisę terminą iki 2014 m. balandžio 30 d. 3.2. Teisinis pagrindas Sutarties dėl Europos Sąjungos veikimo 153 straipsnio 2 dalis. 3.3. Subsidiarumo principas Subsidiarumo principas taikomas, kadangi pasiūlymas yra susijęs su darbuotojų sveikatos ir saugos darbe sritimi, kuri nėra išimtinei Europos Sąjungos kompetencijai priklausanti sritis. Pasiūlymo tikslų valstybės narės negali deramai pasiekti, nes nacionaliniu lygiu direktyvų nuostatų keisti ir panaikinti negalima. Pasiūlymo tikslų galima pasiekti tik ES veiksmais, nes šiuo pasiūlymu iš dalies keičiamas galiojantis ES teisės aktas, o šito valstybės narės pačios atlikti negalėtų. Subsidiarumo principas nepažeistas, nes pasiūlymu iš dalies keičiami jau galiojantys ES teisės aktai. 3.4. Proporcingumo principas Pasiūlymas atitinka proporcingumo principą dėl toliau nurodytos priežasties. Juo nėra keičiama galiojančių ES teisės aktų esmė. apsiribojama tik Direktyvos 2004/40/EB perkėlimo į nacionalinę teisę datos nukėlimu iki 2014 m. balandžio 30 d., siekiant išvengti teisinio neapibrėžtumo padėties pasibaigus galiojančiam perkėlimo į nacionalinę teisę terminui ir suteikti pakankamai laiko Europos Parlamentui ir Tarybai apsvarstyti ir pasiekti kompromisą dėl Komisijos pasiūlymo COM(2011) 348, kuriuo siekiama atnaujinti ir patobulinti Direktyvos 2004/40/EB nuostatas ją panaikinant ir pakeičiant nauja. 3.5. Pasirinkta priemonė Siūloma (-os) priemonė (-ės): direktyva. Kitos priemonės nebūtų tinkamos. Kadangi keičiama direktyva, vienintelis tinkamas būdas tai padaryti – priimti kitą direktyvą. 4. POVEIKIS BIUDŽETUI – Pasiūlymas ES biudžetui poveikio neturi. 5. PAPILDOMA INFORMACIJA · Supaprastinimas Pasiūlymu teisinė sistema nesupaprastinama. Pasiūlymu Direktyvos 2004/40/EB perkėlimo į nacionalinę teisę terminas atidedamas iki 2014 m. balandžio 30 d. · Galiojančių teisės aktų panaikinimas Priėmus šį pasiūlymą galiojantys teisės aktai nebus panaikinti. · Europos ekonominė erdvė Šis teisės akto projektas priklauso EEE susitarimo taikymo sričiai ir todėl turi būti taikomas Europos ekonominės erdvės šalyse. · Išsamus pasiūlymo aiškinimas pagal skyrius ar straipsnius Pasiūlymu Direktyvos 2004/40/EB perkėlimo į nacionalinę teisę data pakeičiama į 2014 m. balandžio 30 d. Šie papildomi dveji metai perkelti direktyvos nuostatoms į nacionalinę teisę grindžiami pareikštu, kai kuriais atvejais pagrįstu, susirūpinimu, kad direktyvoje nustatytos poveikio ribinės vertės galėtų turėti neproporcingą poveikį medicinos procedūrų, kurias atliekant naudojamas magnetinio rezonanso vizualizavimas, tęstinumui. Atidėjus perkėlimo į nacionalinę teisę terminą būtų suteikta pakankamai laiko direktyvai, ypač joje nustatytoms poveikio ribinėms vertėms, atnaujinti ir patobulinti priimant naują direktyvą, grindžiamą Komisijos pasiūlymu COM(2011) 348, kuri šiuo metu svarstoma Taryboje ir Europos Parlamente ir kuria siekiama užtikrinti aukštą darbuotojų apsaugos lygį ir medicinos procedūrų bei kitos ūkinės veiklos tęstinumą. Atidėjus perkėlimo į nacionalinę teisę terminą dvejiems metams taip pat bus galima išvengti visų neigiamų teisinių pasekmių valstybių narių, kurios dar neperkėlė direktyvos, teisinei tvarkai. 1-uoju pasiūlymo straipsniu atitinkamai pakeičiama Direktyvos 2004/40/EB 13 straipsnio „Perkėlimas į nacionalinės teisės aktus“ 1 dalis. 2012/0003 (COD) Pasiūlymas EUROPOS PARLAMENTO IR TARYBOS DIREKTYVA iš dalies keičianti Direktyvą 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams (aštuonioliktoji atskira direktyva, kaip apibrėžta Direktyvos 89/391/EEB 16 straipsnio 1 dalyje) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 153 straipsnio 2 dalį, atsižvelgdami į Europos Komisijos pasiūlymą, teisės akto pasiūlymą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[5], atsižvelgdami į Regionų komiteto nuomonę[6], laikydamiesi įprastos teisėkūros procedūros, kadangi: (1) įsigaliojus 2004 m. balandžio 29 d. Europos Parlamento ir Tarybos direktyvai 2004/40/EB dėl būtiniausių sveikatos ir saugos reikalavimų, susijusių su fizikinių veiksnių (elektromagnetinių laukų) keliama rizika darbuotojams[7], suinteresuotosios šalys, visų pirma medicinos srities specialistai, išreiškė rimtą susirūpinimą dėl to, kokią įtaką minėtos direktyvos įgyvendinimas galėtų padaryti medicinos procedūroms, kuriose naudojama vizualizavimo medicinos tikslais technika. Taip pat buvo išreikštas susirūpinimas dėl direktyvos įtakos tam tikrai pramoninei veiklai; (2) Komisija apsvarstė suinteresuotųjų šalių pateiktus argumentus ir nusprendė persvarstyti kai kurias Direktyvos 2004/40/EB nuostatas, remdamasi naujais moksliniais duomenimis. (3) Todėl Direktyvos 2004/40/EB perkėlimo į nacionalinę teisę data 2008 m. balandžio 23 d. Direktyva 2008/46/EB[8] buvo atidėta iki 2012 m. balandžio 30 d., kad būtų galima priimti naują direktyvą, remiantis naujausiais įrodymais; (4) 2011 m. birželio 14 d. Komisija priėmė naujos direktyvos, keičiančios Direktyvą 2004/40/EB, pasiūlymą. Nauja direktyva būtų užtikrintas aukštas darbuotojų sveikatos apsaugos ir saugos lygis ir medicininės bei kitos ūkinės veiklos, kur naudojami elektromagnetiniai laukai, tęstinumas ir plėtojimas. Todėl dauguma valstybių narių dar neperkėlė į nacionalinę teisę Direktyvos 2004/40/EB, laukdamos naujos direktyvos priėmimo; (5) tačiau atsižvelgiant į techninį dalyko sudėtingumą nėra tikėtina, kad nauja direktyva būtų priimta iki galutinės Direktyvos 2004/40/EB perkėlimo į nacionalinę teisę datos; (6) todėl tas terminas turėtų būti pratęstas; (7) atsižvelgiant į minėtus motyvus ir labai trumpą likusį laikotarpį iki 2012 m. balandžio 30 d., turi būti užtikrinta, kad Europos Parlamentas ir Taryba šią direktyvą priimtų skubos tvarka ir kad ji įsigaliotų nedelsiant; (8) todėl šiuo atveju dėl perdavimo nacionaliniams parlamentams pagal Protokolą (Nr. 1) dėl nacionalinių parlamentų vaidmens Europos Sąjungoje buvo pritaikyta šio protokolo 4 straipsnyje numatyta skubos atvejais išimtis dėl aštuonių savaičių laikotarpio nuo teisės akto projekto perdavimo nacionaliniams parlamentams iki įtraukimo į preliminarią Tarybos darbotvarkę priimti arba pozicijai dėl jo priimti pagal teisėkūros procedūrą, PRIĖMĖ ŠIĄ DIREKTYVĄ: 1 straipsnis Direktyvos 2004/40/EB 13 straipsnio 1 dalyje data „2012 m. balandžio 30 d.“ pakeičiama data „2014 m. balandžio 30 d.“. 2 straipsnis Ši direktyva įsigalioja jos paskelbimo Europos Sąjungos oficialiajame leidinyje dieną. 3 straipsnis Ši direktyva skirta valstybėms narėms. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 184, 2004 5 24, p. 23. [2] OL L 114, 2008 4 26, p. 88. [3] Visų pirma į Apsaugos nuo nejonizuojančiosios spinduliuotės tarptautinės komisijos (ICNIRP) rekomendacijas dėl statinių magnetinių laukų (2009 m. balandis) ir 1–100 kHz dažnio diapazono elektromagnetinių laukų (2010 m. gruodis). [4] 300 GHz: 300 milijardų hercų arba ciklų per sekundę dažnis. Hercas (simbolis „Hz“) – tarptautinis dažnio matavimo vienetas. [5] OL C […], […], p. […]. [6] OL C […], […], p. […]. [7] OL L 184, 2004 5 24, p. 1. [8] OL L 114, 2008 4 26, p. 88-89.